Document ID: /fineweb-2-swissfilter-quality_10-filterrobots/filtered/02816.jsonl.gz/91

Hrvatska katolička misija Frauenfeld i Udruga roditelja Hrvatske dopunske škole Schaffhausen i Neuhausen udružili su svoje snage te zajednički nastupili na velikoj proslavi grada Schaffhausena Schaffusia’11. Hrvatski štand na gradskoj proslavi posjetio je i generalni konzul Republike Hrvatske u Zürichu Hrvoje Cvitanović koji je svojim dolaskom iskazao podršku aktivnostima hrvatske zajednice u Schaffhausenu te izrazio zadovoljstvo viđenim.
Pogledao je i nastup HKUD-a Fala čiji su članovi nastupili na središnjem gradskom trgu te koji, pod vodstvom Ruže Studer, već godinama „brane“ boje Hrvatske među šarolikim narodnim zajednicama u Švicarskoj. Schaffhausen je, u dva dana trajanja proslave, posjetilo 110 tisuća ljudi. Na hrvatskom štandu zaustavljali su se brojni znatiželjnici koji su promatrali turističke prospekte Hrvatske i časopis učenika Hrvatske dopunske škole u Švicarskoj. Tako smo tih dana nakratko postali i turistički ambasadori naše domovine Hrvatske.
Na hrvatskom štandu bila je bogata gastronomska ponuda, a da ništa ne nedostaje pobrinuli su se članovi Misijskog vijeća Schaffhausen te roditelji i učenici Hrvatske dopunske škole Schaffhausen i Neuhausen. Svi oni bili su aktivno uključeni u „mali hrvatski pogon“ koji je dva dana bio smješten u ulici Oberstadt. Neki su bili kuhari, neki konobari, neki blagajnici ili pak muzički urednici i svi oni imali su „pune ruke“ posla. Važno je naglasiti da su se u cijeloj priči iskazali i učenici Hrvatske dopunske škole SH/NH koji su, obučeni u žute majice s znakom raspoznavanja HDŠ, prodavali kolače kako bi prikupili novce za izlet. Naime, prihod od ove manifestacije utrošit će se na organizaciju izleta HDŠ-e te za humanitarne akcije Hrvatske katoličke misije. Nepravedno bi bilo ovdje nekoga izdvajati pa zahvaljujemo svima, koji su na bilo koji način, pridonijeli održavanju ove manifestacije. Bilo je naporno, ali isplatilo se.
tekst i foto: Helena Hrman
{gallery}/foto/udruge/hds/schaffusia{/gallery}